
	Christmas over the rainbow
μουσική βραδιά

στο Σπίτι της Κύπρου

Σε μια μυσταγωγική ατμόσφαιρα με γνωστές μελωδίες από μιούζικαλ Evita, Cats, Τhe sound of music, καθώς και πολυαγαπημένα τραγούδια που έχουν ερμηνεύσει οι Louis Armstrong, Bing Crosby, Elton John, Jeff Buckley και Mariah Carey η Έμμα Κούρος, (φωνή) και ο Ευθύβουλο Θεοχάρους, (πιάνο) μάγεψαν το κοινό με τη συναυλία τους στο Σπίτι της Κύπρου, που πραγματοποιήθηκε την Πέμπτη 12 Δεκεμβρίου 2019, με τίτλο  “Christmas over the rainbow”, με την παρουσία του Πρέσβη της Κυπριακής Δημοκρατίας κυρίου Κυριάκου Κενεβέζου και πλήθος κόσμου.
Η Μορφωτική Σύμβουλος δρ Νάντια Στυλιανού καλωσόρισε τους μουσικούς και τους παρευρισκόμενους και στη συνέχεια  απηύθυναν χαιρετισμό ο Πρόεδρος της Ομοσπονδίας Κυπριακών Οργανώσεων Ελλάδος κ. Γιώργος Συλλούρης και ο Πρόεδρος της Ένωσις Κυπρίων Ελλάδος κ. Λεωνίδας Μασσοστασής.

Η εκδήλωση πραγματοποιήθηκε με την στήριξη των Πολιτιστικών Υπηρεσιών του Υπουργείου Παιδείας, Πολιτισμού, Αθλητισμού και Νεολαίας.

Η Έμμα Κούρος γεννήθηκε στη Λευκωσία και μεγάλωσε στην Αθήνα αλλά πέρασε το μεγαλύτερο μέρος της φοιτητικής ζωής στο εξωτερικό, σε μεγάλα πολιτιστικά και καλλιτεχνικά κέντρα όπως το Λονδίνο, τη Βοστόνη, τη Νέα Υόρκη και το Λος Άντζελες. Έχει σπουδάσει  μουσική  και τραγούδι στο  Arts Educational Schools στο Λονδίνο, στο Berklee College of Music στη Βοστόνη καθώς και σπουδές στο Marketing στο Empire State University της Νέας Υόρκης. Με την επιστροφή της στην Ελλάδα το 2006, έγινε Καλλιτεχνική Διευθύντρια της Μουσικής Ακαδημίας  Fame στην Αθήνα.  Ως τραγουδίστρια, συνθέτις-στιχουργός και παραγωγός έχει συνεργαστεί με καλλιτέχνες διεθνούς εμβέλειας όπως τη Βίκυ Λέανδρος και τον Τζόνυ Λόγκαν.  Είναι ιδιοκτήτης ενός από τα πιο γνωστά στούντιο ηχογραφήσεων στην Ελλάδα.

